Uredba Komisije (ES) št. 1771/94

z dne 19. julija 1994

o določbah za vnos v Skupnost neustrojenih kož in izdelanega blaga iz določenih prosto živečih živalskih vrst

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3254/91 z dne 4. novembra 1991 o prepovedi uporabe pasti stopalk v Skupnosti in vnosa v Skupnost kož in izdelkov določenih prosto živečih živalskih vrst po izvoru iz držav, kjer jih lovijo s pastmi stopalkami ali z metodami lova s pastmi, ki ne izpolnjujejo mednarodnih standardov humanega lova s pastmi [1], in zlasti člena 5 Uredbe,

ker je nedavno postalo očitno, da priprava standardov humanega lova s pastmi v okviru Mednarodne organizacije za standardizacijo najverjetneje ne bo zaključena pred sredino leta 1995;

ker to pomeni, da trenutno ni na voljo ena od možnosti po členu 3(1) Uredbe Sveta (EGS) št. 3254/91 za tretjo državo, da bodisi sprejeme ustrezne upravne ali zakonske določbe za prepoved uporabe pasti stopalk ali pa zagotovi, da metode lova s pastmi, ki se uporabljajo za vrste iz Priloge I k navedeni uredbi, izpolnjujejo mednarodno dogovorjene standarde humanega lova s pastmi; ker ima to nepredviden negativen vpliv na možnost zadevnih tretjih držav, da izpolnjujejo pogoje Uredbe Sveta (EGS) št. 3254/91; ker čas do 1. januarja 1995 ne zadošča, da bi večina njih svojo politiko prilagodila tem razmeram;

ker je pomembno število glavnih držav izvoznic krzna izkazalo, da je prišlo do zadostnega napredka v smeri odprave pasti stopalk in/ali priprave humanih metod lova s pastmi;

ker v teh okoliščinah izvajanje prepovedi člena 3(1) Uredbe Sveta (EGS) št. 3254/91 z dne 1. januarja 1995 ne bi lahko samo negativno vplivalo na delo Mednarodne organizacije za standardizacijo z namenom pripraviti mednarodne standarde humanega lova s pastmi, temveč bi tudi resno zmanjšalo pobudo, da bi tretje držav opravile nadaljnji nacionalni napredek v zvezi s humanim lovom s pastmi;

ker je zato ustrezno po členu 3(2) Uredbe Sveta (EGS) št. 3254/91 to prepoved začasno ukiniti za eno leto, pri čemer bi potekla 31. decembra 1995;

ker mora zdaj Komisija kot posledico tega dosti pred 1. januarjem 1996 določiti, katere države izpolnjujejo pogoj člena 3(1) Uredbe Sveta (EGS) št. 3254/91 in ustrezne oblike certificiranja iz člena 4 Uredbe;

ker so ukrepi, predvideni v tej uredbi, v skladu z mnenjem odbora, ustanovljenega s členom 19 Uredbe Sveta (EGS) št. 3626/82 [2], kakor je bila nazadnje spremenjena z Uredbo Komisije (EGS) št. 1534/93 [3],

SPREJELA NASLEDNJO UREDBO:

Člen 1

1. Prepoved vnosa kož živalskih vrst iz Priloge I k Uredbi Sveta (EGS) št. 3254/91 in drugega blaga iz Priloge II k navedeni uredbi v Skupnost začne veljati 1. januarja 1996.

2. Komisija po postopku iz člena 5 Uredbe Sveta (EGS) št. 3254/91 pred 1. septembrom 1995 določi:

(a) katere države izpolnjujejo pogoj člena 3(1) Uredbe in

(b) ustrezne oblike certificiranja iz člena 4 Uredbe.

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. julija 1994

Za Komisijo

Yannis Paleokrassas

Član Komisije

[1] UL L 308, 9.11.1991, str. 1.

[2] UL L 348, 31.12.1982, str. 1.

[3] UL L 151, 23.6.1993, str. 22.

--------------------------------------------------